Sisäasiainministeriö
hare@intermin.fi

Lausuntopyyntö 4.12.2012, SM022:00/2012

Lausunto poliisin palveluverkoston kehittämisestä

Taustaa	Sisäasiainministeriö (SM) asetti 12.4.2012 Poliisin hallinnon uudistamista koskevan kolmannen rakennehankkeen (PORA III). Valtakunnallinen hankeryhmä ylijohtaja Kauko Aaltomaan johdolla luovutti esityksensä hankkeen päälinjauksiksi 21.8.2012

Sisäasiainministeriön poliisiosasto pyytää lausuntoa poliisin palveluverkoston kehittämisestä. Tavoitteena poliisin palveluverkkoon tehtävillä muutoksilla on saada aikaan kysynnän huomioon ottava, asiakaspalvelun muutoksiin sopeutuva sekä tehokas ja taloudellinen poliisin toimipiste- ja asiakaspalveluverkosto. Ehdotetut muutokset koskevat Pohjanmaan poliisilaitoksen osalta Vaasan pääpoliisiasemaa, Laihialla ja Kristiinankaupungissa sijaitsevia poliisiasemia sekä Närpiössä sijaitsevaa palvelupistettä. Lisäksi uudistukset kohdistuisivat Pohjanmaan maakunnassa sijaitsevaan Pietarsaaren poliisiasemaan, joka muodostaa yhdessä Kokkolan pääpoliisiaseman kanssa Keski-Pohjanmaan ja Pietarsaaren poliisilaitoksen. 

Lausunto	Pohjanmaan liitto kiittää saamastaan lausuntopyynnöstä ja haluaa tuoda esille seuraavaa:

Valtion hallinnon tehokkuusvaatimukset ovat johtaneet maassamme tilanteeseen, jossa useat hallinnonalat joutuvat uudistamaan viranomaispalveluidensa tuotantotapoja. Yhä useammin henkilökohtainen palvelu korvataan sähköisellä asiakaspalvelulla tai yhteispalvelulla. 

On myönteistä, että suunnitteilla olevilla palveluverkoston uudistuksilla halutaan säilyttää nykyisen poliisitoiminnan taso ja asiakaspalvelujen saatavuus. Tämä on välttämätöntä kansalaisten yhdenvertaisuuden ja turvallisuuden sekä lähipalveluiden takaamiseksi. Koska maakuntamme väestöstä lähes 51 prosenttia on ruotsinkielisiä ja peräti 4,2 % ulkomaan kansalaisia, on myös asiakkaan äidinkielellä annettavien palveluiden saatavuuteen kiinnitettävä huomio uudistuksissa. Nykyisen palvelutason säilyttäminen nousee ajankohtaiseksi, mikäli Närpiön palvelupiste muutetaan yhteispalvelupisteeksi.

Pohjanmaan liiton mielestä Laihian poliisiasemalla, joka pääasiallisesti palvelee suomenkielistä Kyrönmaata, tulee myös jatkossa olla saatavilla nykyisen tasoiset palvelut. Lisäksi esitämme, että Isossakyrössä sijaitsevaa poliisin yhteispalvelupistettä kehitetään entisestään, jotta lupapalvelu sujuisi nykyistä paremmin. Koska alueiden kehittämisestä annetun lain nojalla maakunnan liitot edistävät yhteispalvelua, Pohjanmaan liitto haluaa tuoda esille halunsa olla mukana poliisin ja kuntien yhteistyössä, jolla kehitetään poliisin lupapalveluja. Tällä hetkellä poliisin palvelut ovat tarjolla yhteispalvelupisteissä Isonkyrön lisäksi Maalahdessa ja Vöyrillä.

Uutta palveluverkostoa koskevan esityksen mukaan sekä Pietarsaaren poliisiasemaa että Vaasan pääpoliisiasemaa koskevat voimakkaan tilankäytön tehostamisen tarpeet. Pohjanmaan liitto on jo aikaisemmin lausunnoissaan esittänyt, että Pohjanmaan, Etelä-Pohjanmaan ja Keski-Pohjanmaan uuden poliisilaitoksen pääpoliisiasema sijoitetaan Vaasaan. 

Tällä hetkellä Vaasan modernissa ja tulevaisuudenkin tarpeet kattavassa 15.000 m2:n poliisitalossa sijaitsevat poliisin lisäksi edunvalvonta ja Keski-Pohjanmaan ja Pohjanmaan ulosottoviraston pääpaikka. Edellä mainittujen oikeusministeriön hallinnonalan toimijoiden siirtyminen Vaasan oikeustalolle tuonee myös mahdollisuuden tarkastella uudelleen tilajärjestelyjä ja kustannuksia. Pohjanmaan liiton mielestä päätettäessä uuden poliisilaitoksen pääpoliisiaseman sijoituspaikasta tulee muille perusteille kuin kustannussäästöille antaa suurempi merkitys.

	Österbottens förbund – Pohjanmaan liitto

	Olav Jern			Varpu Rajaniemi
	maakuntajohtaja		aluekehitysjohtaja